《龙女歌》
明代·谢肃

君不闻东海王，三女才色少女良，冠金玉佩云霞裳。

超忽六合凌三光，四海托姻无与当。画𨳩水府如人世，宝幄琼筵照天地。

群仙冉冉会佳期，招得神夫柳家毅。毅也前身应是龙，菱髯广额苍颜容，玩世亦与潜渊同。

时来踊跃返初服，天与伉俪还珠宫。至今庙貌临东海，雾阁云窗事何在。

但使龙推泽物心，天下祀之诚匪淫。我谒行祠向淮浦，黯惨帷中灵欲语。

十日一风，五日一雨，无冲波以危彼舟楫，无大旱以败彼禾黍。

嗟尔龙兮顺济斯民千万秋，龙亦永赫厥灵於此州，毋乖其道纷逢尤。

作者简介：谢肃，字原功，浙江上虞人，生卒年不详。少与唐肃齐名，时称“会稽二肃”。 学问渊博，工于书法。元至正末，张士诚据吴，谢肃慨然入见献偃兵息民之策。明初，隐于乡里。洪武十九年（1386）举明经，授福建按察司佥事，后以事下狱死。